**OBRAZLOŽENJE DRUGIH IZMJENA I DOPUNA PRORAČUNA**

**OPĆINE SVETI IVAN ŽABNO ZA 2021. GODINU**

**PRAVNI OSNOV**

 Odredbama članka 7. Zakona o proračunu („Narodne novine“, broj 87/08, 136/12. i 15/15) propisano je da, ako se tijekom proračunske godine, zbog izvanrednih nepredviđenih okolnosti povećavaju rashodi i izdaci, odnosno smanje prihodi i primici, proračun mora uravnotežiti pronalaženjem novih prihoda i primitaka, odnosno smanjenjem predviđenih rashoda i izdataka. Uravnoteženje proračuna provodi se tijekom proračunske godine izmjenama i dopunama proračuna prema postupku za donošenje proračuna.

**OBRAZLOŽENJE**

 Izmjenama i dopunama Proračuna iskazano je povećanje proračuna za 895.140,00 kuna ili 3,56 %, tako da plan proračuna sada iznosi 26.018.140,00 kn. Najvećim dijelom proračun se povećava zbog iznosa od 140.000,00 kuna kao pomoć za proračunskog korisnika financiranog iz izvora 1.1. Opći prihodi i primici od Državnog proračuna, odnosno Središnjeg državnog ureda za demografiju i mlade, te zbog prijavljene elementarne nepogode suše i poslanog obračuna prema državnom proračunu, te se krajem godine očekuje priljev sredstava iz državnog proračuna za isplatu korisnicima, također se očekuje i pomoć iz proračuna Koprivničko-križevačke županije za javnu vodoopskrbu po izvedenim radovima u iznosu 390.000,00 kuna.

Izvršena su usklađenja plana rashoda sa stvarnim potrebama, tj. Izračunima

(troškovnici, postupci javne nabave, ugovori i dr..).

 Budući da su od donošenja Prvih Izmjena i dopuna Proračuna Općine Sveti Ivan Žabno nastale promjene koje nisu bile poznate u vrijeme donošenja Prvih izmjena i dopuna Proračuna kao i razvoj situacije sa pandemijom korona virusa, a koje se odražavaju na prihodnu i rashodnu stranu Proračuna, potrebno je rebalansom ponovno uravnotežiti proračun.

Ukupno raspoloživa sredstva u razdoblju od 1. siječnja do 31. prosinca 2021. godine sada iznose 26.018.140,00 kuna, a čine ih planirani prihodi za 2021. (skupina 6 + skupina 7) u iznosu od 18.873.467,20 kuna, primici od financijske imovine i zaduživanja (skupina 8) u iznosu 6.750.000,00 kuna, primici se odnose na zaduživanje za izgradnju sportske dvorane, te viška prihoda iz prethodne godine u iznosu od 394.672,80 kuna.

**OBRAZLOŽENJE OPĆEG DIJELA DRUGIH IZMJENA I DOPUNA PRORAČUNA**

**OPĆINE SVETI IVAN ŽABNO ZA 2021. GODINU**

Proračun za razdoblje od 01. siječnja do 31. prosinca 2021. godine sadrži:

- Sažetak A. Računa prihoda i rashoda i B. Računa financiranja,

 - A. Račun prihoda i rashoda,

 - B. Račun financiranja,

 - C. Raspoloživa sredstva iz prethodnih godina

**PRIHODI PRORAČUNA**

Prihodi poslovanja iznose 18.461.467,20 kn, odnosno povećani su za 872.140,00 kuna. U skupini prihoda poslovanja povećani su prihodi na kontu skupine 61 – Prihodi od poreza u iznosu 758.550,94 kuna, te su prihodi razgraničeni prema uputi Ministarstva financija iz kolovoza o knjiženju na porezne prihode, povrate po godišnjem obračunu, odnosno knjiženje je izvršeno prema Specifikaciji Fine-dodatak. Preknjiženja se vrše na temelju dostavljenih specifikacija Fine početkom mjeseca za prethodni mjesec.

Skupina 63 – Pomoći od subjekata unutar općeg proračuna povećana je u iznosu 131.814,67 kn ili 1,2%. Povećanje se odnosi na povećanje na kontu podskupine 633 Tekuće pomoći proračunu iz drugih proračuna i to povećanje pomoći u iznosu 143.235,92 kune. Navedeno se odnosi na povećanje tekućih pomoći iz županijskog proračuna za ogrijev (socijalni slučajevi) u iznosu 7.350,00 kuna, tekuće pomoći iz županijskog proračuna za održavanje lokalnih izbora u iznosu 66.675,63 kune, povećanje kapitalne pomoći županije Koprivničko-križevačke u iznosu 401.307,78 kuna za javnu vodoopskrbu po provedenim projektima, te povećanje tekućih pomoći iz državnog proračuna, Središnji ured za demografiju i mlade, za 140.000,00 kn temeljem Ugovora o dodjeli financijskih sredstava općinama RH za održavanje i razvoj predškolske djelatnosti u 2021. godini, konkretno za proračunskog korisnika Dječji vrtić Žabac Sveti Ivan Žabno. Smanjena su sredstva tekućih pomoći Ministarstva regionalnog razvoja i fondova EU za 22.097,49 kuna, budući da je pristiglo za javnu vodoopskrbu 150.000,00 kuna, a do kraja godine se očekuje i 527.902,51 kuna budući da je potpisan Ugovor o sufinanciranju provedbe EU projekata, konkretno „Izgradnja i opremanje dječjeg vrtića u Svetom Ivanu Žabnu, dodjeljena su bespovratna sredstva. Smanjena su sredstva iz državnog proračuna- Ministarstva graditeljstva za komunalnu opremu u iznosu 150.000,00 kuna, budući da projekt nije prošao natječaj. Povećana su sredstva iz državnog proračuna za elementarne nepogode u iznosu 200.000,00 kuna, a kapitalne pomoći od Ministarstva turizma i sporta RH za projekt rekonstrukcije nogometnog igrališta u Svetom Ivanu Žabnu smanjene u iznosu 500.000,00 kuna, budući da projekt nije prošao na natječaju. 634 Pomoći od izvanproračunskih korisnika smanjuju se za 30.000,00 kuna, a odnose se na pomoć Hrvatskog zavoda za zapošljavanje za javne radove, međutim zbog bolovanja jednog zaposlenog i otkaza drugog zaposlenog preko javnih radova dio sredstava prema obračunu se vraća HZZ-u jer sredstava nisu iskorištena. 638 Pomoći temeljem prijenosa EU sredstava povećane su u iznosi 18.578,75 kuna i to Pomoći iz državnog proračuna temeljem prijenosa EU sredstava za izgradnju dječjeg vrtića smanjene su za 20.101,52 kuna zbog korekcije iznosa na opremi prilikom provjere od strane nadležnih tijela i povećanje pomoći temeljem prijenosa EU sredstava za sanaciju smetlišta za 38.680,27 kuna (doznačena sredstva po zadnjem ZNS-u).

 Skupina 64 Prihodi od imovine smanjeni su u iznosu 3.913,10 kuna, korigirane su pojedine stavke prihoda od iznajmljivanja i zakupa.

 Skupina 65 Prihodi od upravnih i administrativnih pristojbi i pristojbi po posebnim propisima i naknada smanjeni su za 7.312,51 kunu.

 Skupina 7 Prihodi od prodaje nefinancijske imovine povećana je za 23.000,00 kuna,

**RASHODI PRORAČUNA**

 Plan rashoda poslovanja iskazan je sa smanjenjem od 60.844,74% u odnosu na I. Izmjene i dopune Proračuna, a rashodi za nabavu nefinancijske imovine povećani su za 555.984,74 kn ili 5,8%. Budući da su rashodi sadržani preglednije u posebnom dijelu proračuna prema programima i aktivnostima slijedi objašnjenje istog, pa stoga nema potrebe objašnjavati rashode po ekonomskoj klasifikaciji jer su sve klasifikacije sadržane u posebnom dijelu.

**B. RAČUN FINANCIRANJA**

Primici od financijske imovine i zaduživanja konto podskupine 844 Primljeni krediti i zajmovi od kreditnih i ostalih financijskih institucija nisu se mijenjali u odnosu na I. Izmjene i dopune Proračuna budući da se očekuje iskorištenje kredita do 31.12. 2021. godine.

Konto podskupine 547 Otplata glavnice primljenih zajmova od drugih razina vlasti planiran je II. Izmjenama i dopunama u iznosu 400.000,00 kuna, budući da je vraćen beskamatni zajam državnom proračunu.

**OBRAZLOŽENJE POSEBNOG DIJELA DRUGIH IZMJENA I DOPUNA PRORAČUNA OPĆINE SVETI IVAN ŽABNO ZA 2021. GODINU**

Slijedi obrazloženje rashoda po Programima u Posebnom dijelu Izmjena i dopuna proračuna gdje je preglednije sadržan detaljan opis programa, aktivnosti i projekata.

**RAZDJEL 001 OPĆINSKO VIJEĆE**

PROGRAM 1000 FINANCIRANJE REDOVNE DJELATNOSTI povećan je za 41.185,25 kuna.

Aktivnost A1000001 Materijalni rashodi povećana je za 50.716,63 kune.

329 Ostali nespomenuti rashodi poslovanja, naknade članovima predstavničkih i izvršnih tijela-izbori povećani su za 86.169,52 kune, a odnosi se na lokalne izbore, odnosno sredstva doznačenih iz županijskog proračuna, također smanjenje za 27.452,89 iz općinskih izvora 1.1. opći prihodi i primici, premije ostale imovine povećane su za 1.000,00 kuna, a reprezentacija je smanjena za 8.000,00 kuna.

Aktivnost A100002 Političke stranke je smanjena za 16.864,00 kuna, budući da su se vijećnici iz grupe birača (nezavisni) odrekli financiranja putem Izjava.

Aktivnost A100003 Sponzorstva smanjena je za 6.000,00 kuna, zbog trenutne situacije s pandemijom COVID-19 smanjeni broj okupljana i manifestacija.

Aktivnost A100005 Materijalni rashodi i rashodi za usluge povećana je za 13.332,62 kune.

**PROGRAM 1002 SUFINANCIRANJE, ŠPORTA, KULTURE I RELIGIJE**

Aktivnost A100009 Održavanje Svetoivanjskih dana povećana je za 74.824,89 kuna.

**RAZDJEL 002 JEDINSTVENI UPRAVNI ODJEL**

**PROGRAM 1000 FINANCIRANJE REDOVNE DJELATNOSTI**

Aktivnost A100004 Rashodi za zaposlene smanjena je za 277.745,11 kuna. Na kontu podskupine 311 Plaće-bruto smanjene su za 112.000,00 budući da nisu vršena nova zapošljavanja. Konto podskupine 312 Ostali rashodi za zaposlene također je smanjen za 2.500 kuna. Konto skupine 313 Doprinosi na plaće smanjen je za 17.000,00 kuna. Konto skupine 321 Naknade za prijevoz na posao i s posla smanjene su za 6.000,00 kuna.

Aktivnost A100005 Materijalni rashodi i rashodi za usluge smanjena je za 129.835,12 kuna.

Konto podskupine 321 naknada troškova zaposlenima, konkretno izdaci za Seminare savjetovanja i simpozije smanjeni su za 2.000,00 kuna, konto podskupine 322 rashodi za materijal i energiju povećani su za 4.000,00 kuna konkretno materijal i sredstva za čišćenje i održavanje, konto podskupine 323 rashodi za usluge smanjeni su za 3.000,00 kuna, konto podskupine 329 ostali nespomenuti rashodi poslovanja povećani su za 8.000,00 kuna (povećanje se odnosi na javnobilježničke pristojbe). Konto podskupine 342 Kamate na primljene kredite i zajmove povećan je za 10.000,00 kuna zbog interkalarnih kamata za korištenje kredita OTP banke Split. Konto podskupine 422 Postrojenja i oprema, odnosno imovina manja od 3.500,00 kuna smanjena je za 20.000,00 kuna budući da se ne očekuje nabava sitnog inventara. Rashodi za usluge 323 podskupina smanjena je za 23.000,00 kuna, konkretno iznos se odnosi na smanjenje usluga na čišćenju snijega budući da se ne očekuju obilnije padaline tijekom prosinca. Konto podskupine 322 Rashodi za materijal i energiju – konkretno službena i radna odjeća smanjena je za 5.000,00 kuna budući da ne očekujemo primitak radnika na javne radove. Rashodi za usluge konto podskupine 323 Rashodi za usluge iz izvora 3.2. povećana je za 44.000 kuna, budući da se povećalo održavanje informatičkih programa zbog nadogradnje dodatnih modula, s obzirom da se očekuje modernizacija poslovanja koje zahtjeva sve veću primjenu sofisticiranih računovodstvenih programa. Konto podskupine 322 Rashodi za materijal i energiju smanjeni su za -114.835,12 kuna, navedeni rashodi odnose se na povećanje na motornom benzinu i dizel gorivu za iznos od 40.000,00 budući da je gorivo poskupjelo, također na tekuće održavanje opreme smanjeno je za 154.835,12 kuna, budući da nije bilo većih kvarova.

Aktivnost A100008 Opremanje Jedinstvenog upravnog odjela Konto podskupine 426 Nematerijalna proizvedena nematerijalna imovina povećana je za 19.086,90 kuna jer se ulagalo u programe budući da je opseg poslova sve veći pa stoga informatizacija mora biti sukladna potrebama Jedinstvenog upravnog odjela, a uredska oprema smanjena je za 5.000,00 kuna, konto podskupine 422.

Aktivnost A100009 Rashodi za zaposlene-javni radovi smanjena je za 24.496,89 kuna budući da djelatnici na javnim radovima odustali od javnih radova ili su bili na bolovanju, tako da srazmjerni dio sredstava treba vratiti Hrvatskom zavodu za zapošljavanje.

**PROGRAM 1001 IZGRADNJA CESTA**

Aktivnost A100001 Modernizacija nerazvrstanih cesta povećana je za 486.326,93 kune budući da je izvedeno više radova na asfaltiranju nego što se očekivalo prilikom Izrade I. Izmjena i dopuna Proračuna.

Aktivnost A100003 Tekuće održavanje mostova bilježi povećanje od 8.000,00 kuna.

Aktivnost A100004 Sufinanciranje modernizacije lokalnih cesta smanjena je za 198.422,07 kuna.

Aktivnost A100005 Snimanje i ucrtavanje nerazvrstanih cesta povećana je za 10.000,00 kuna, budući da geodet iz Križevaca intenzivno radi na toj aktivnosti.

**PROGRAM 1002 IZGRADNJA KOMUNALNE INFRASTRUKTURE**

Kapitalni projekt K10002 PROJEKTNA DOKUMENTACIJA povećan je za 291.355,93 kune zbog izrade projektne dokumentacije za projekte Kulturnog centra i Vatrogasnog doma u Cirkveni.

Tekući projekt T10001 Financiranje popratne dokumentacije za korištenje EU sredstava povećan je za 293.907,29 kuna budući da se nakon provedenih izbora intenzivno radi na kapitalnim projektima.

**PROGRAM 1003 ODRŽAVANJE KOMUNALNE INFRASTRUKTURE**

Aktivnost A100001 Održavanje javne rasvjete povećana je za 32.443.75 kuna na rekonstrukciji javne rasvjete.

Aktivnosti A100002 Održavanje javnih površina i odvoz smeća smanjena je za 621.481.85kuna. Na kontu podskupine 323 Rashodi za usluge smanjeni su za 424.481,85 kuna. Razlog smanjenja su odgođeni radovi na asfaltiranju, održavanju parkirališta na javnim površinama konkretno pored groblja i na nekim javnim prilazima. Na kontu podskupine 323 Rashodi za usluge smanjeni su za 197.000,00 kuna, smanjenje se odnosi na čišćenje i održavanje javnih površina uz poljske puteve, nerazvrstane ceste, te parkova. Aktivnost A100004 Modernizacija nogostupa povećana je za 125.682,17 kuna budući da se planira završetak dijela nogostupa u Predavcu Križevačkom.

Aktivnost A100004 Održavanje nerazvrstanih cesta

Na kontu podskupine 323 Rashodi za usluge povećani su za 60.000,00 kuna-usluga prijevoza kamena po nerazvrstanim cestama, konto podskupine 322 Rashodi za materijal i energiju povećani su za 40.000,00 kuna, a odnose se na materijal za nasipavanje nerazvrstanih cesta.

Aktivnost A100009 Otplata kredita i zajmova povećana je za 400.000,00 kuna budući da smo smo u dvanaestom mjesecu odlučili vratiti beskamatni zajam državnom proračunu.

**PROGRAM 1004 ODRŽAVANJE GRAĐEVINSKIH OBJEKATA**

Aktivnost A1000001 Tekuće održavanje građevinskih objekata povećana je za 77.000,00 kuna, na kontu podskupine 322 Rashodi za materijal i energiju, a odnosi se na usluge tekućeg i investicijskog održavanja zgrada i domova u vlasništvu općine.

**PROGRAM 1005 GRADNJA OBJEKATA U VLASNIŠTVU OPĆINE**

Tekući projekt T100005 Obnova društvenih domova i zgrada u vlasništvu općine smanjena je za 143.097,49 kuna, na kontu podskupine 451 Dodatna ulaganja na građevinskim objektima, a odnosi se na ulaganja u zgrade i domove u vlasništvu općine.

**PROGRAM 1000 ŠKOLSTVO**

Aktivnost A100001 Poklon paketipovećana je za 4.000,00 kuna budući da su poklon paketi uz djecu od 1-4 razreda osnovne škole podijeljeni i djeci u Dječjem vrtiću Žabac.

Tekući projekt T100001 Dječje igralište povećana je za 13.912,50 kuna.

Aktivnost Sufinanciranje udžbenika i ostalih dopunskih nastavnih sredstava povećana je za 15.441.36 kuna.

 Konto podskupine 366 Tekuće donacije školi smanjene su za 10.000,00 kuna, budući da je škola proračunski korisnik Županije Koprivničko-križevačke, te su im vjerojatno bila dostatna sredstva Županije.

Aktivnost Sufinanciranje udžbenika i ostalih dopunskih nastavnih sredstava povećana je za 15.441.36 kuna.

Tekući projekt T100001 Dječje igralište povećana je za 13.912,50 kuna.

Tekući projekt T1000002 Naknada logopedu za rad s djecom povećana je za 6.000,00 kuna,

Pomoć djeci slabijeg govornog područja od velikog je značaja za daljnje školovanje.

**PROGRAM 1001 PROGRAM PREDŠKOLSKOG ODGOJA**

Aktivnost A100001 Financiranje redovne djelatnosti smanjena je za 21.540,33 kune.

Na kontu podskupine 366 Pomoć proračunskim korisnicima drugih proračuna smanjena su sredstva za plaće, te su povećani putni troškovi koji nisu bili planirani.

**PROGRAM 1004 PROGRAM POTPORA U OBRAZOVANJU**

Aktivnost A100001 Sufinaciranje smještaja u vrtić povećana je za 100.500,00 budući da imamo neočekivani porast djece u vrtićima jasličke dobi.

**PROGRAM 1000 PROGRAM SOCIJALNE SKRBI I ZDRAVSTVA**

Aktivnost A100002 Briga o socijalno ugroženim skupinamapovećana je za 6.000,00 kuna budući da se očekuje veći broj Zahtjeva za jednokratnu pomoć ljudi slabijeg imovnog stanja.

Aktivnost A100006 Pomoć obiteljima i kućanstvima-za ogrijev povećana je za 7.350,00 kuna budući da se povećao broj korisnika socijalne pomoći.

Aktivnost A100007 Provođenje natalitetnih mjera povećana je za 38.000,00 kuna.

**PROGRAM A1000008 SUFINANCIRANJE ZDRAVSTVENE ZAŠTITE**

 Aktivnost A100008 Sufinanciranje zdravstvene zaštite (konto podskupine 323) povećana je za 1.996,82 kuna, a odnosi se na kupnju antigenskih testova za testiranje mještana na Covid-19. Rashodi za usluge (konto skupine 323) smanjeni su za 30.000,00 kuna, navedeno smanjenje odnosi se na provođenje deratizacije i dezinsekcije na području općine.

**PROGRAM 1001 PROGRAMI HUMANITARNIH UDRUGA**

Aktivnost A100002 Zaštita socijalno osjetljivih kategorija društvasmanjena je za6.000,00 kuna budući da se manje Udruga prijavilo na natječaj, nego se očekivalo prilikom donošenja I. Izmjena i dopuna.

**PROGRAM 1000 POTICANJE POLJOPRIVREDNIH GOSPODARSTAVA I POLJOPRIVREDE**

Aktivnost A100002 Pomoć za ublažavanje posljedica od elementarnih nepogoda povećana je za 200.000,00 kuna pošto je prijavljena elementarna nepogoda – suša preko državnog registra.

**PROGRAM 1000 DRUŠTVENI DOMOVI**

Aktivnost A100003 Tekuće i investicijsko održavanje društvenih domovasmanjena je za 110.000,00 kuna i to na rashodima podskupine 323 Rashodi za usluge smanjeni su za 110.000,00 kuna. Radovi na održavanju domova na području općine neće biti izvršeni.

**PROGRAM ZAŠTITA I ZBRINJAVANJE ŽIVOTINJA**

Aktivnost A100012 Higijeničarska službe i zaštita životinja povećana je za 5.000,00 kuna, povećanje se odnosi na konto podskupine 323 rashodi za usluge – konkretno veterinarske usluge

Aktivnost A100013 Program zaštite divljači povećan je za 30.000,00 kuna budući da su sklopljeni ugovori o poslovnog suradnji na Provedbi Programa zaštite divljači za površine izvan lovišta na području Općine sa 3 lovačka društva sa područja općine koja će na temelju mjera Općine Sveti Ivan Žabno za sprečavanje šteta na i od divljači provoditi te mjere.

**GLAVA 00203 DJEČJI VRTIĆ ŽABAC**

**Proračunski korisnik 0000 DJEČJI VRTIĆ ŽABAC**

**PROGRAM 1001 PROGRAM PREDŠKOLSKOG ODGOJA**

Na Glavi Dječjeg vrtića Žabac iskazano je smanjenje od 2.312,51 kuna odnosno 0,17%, u biti su regulirana sredstva između pojedinih aktivnosti koje su planirane za dječji vrtić budući da je dječji vrtić počeo s radom u 2021. godini te se nisu mogle predvidjeti neki detalji s obzirom i na epidemiološku situaciju. Izvorni plan dječjeg vrtića iznosio je 1.325.860,00 kuna dok novi iznos poslije Izmjena i dopuna je 1.323.547,49 kuna.

Aktivnost A100007 Odgojno, administrativno i tehničko osoblje-PK povećana je za 42.843,99 kuna s tim da su izvršene promjene povećanja odnosno smanjenja unutar konta podskupine 312-323 rashoda za zaposlene i materijalnih rashoda.

Aktivnost A100008 Materijalni i financijski rashodi – PK smanjena je za 9.656,50 kuna , također promjene izvršene unutar konta podskupine 322 rashoda za materijal i energiju u iznosu smanjenja od 29,033,18 kuna, zatim kontu podskupine 323 Rashodi za usluge povećani su za 15.029,31 kunu, konto podskupine 329 Ostali nespomenuti rashodi poslovanja povećani su za 5.747,37 kuna, konto podskupine 343 Ostali financijski rashodi smanjeni su za 1.400,00 kuna.

Aktivnost A100009 Opremanje predškolske ustanove-PK smanjena je za 35.500,00 kuna budući da se nije ulagalo u opremu pošto je vrtić počeo s radom početkom 2021. godine

# IZMJENE I DOPUNE PLANA RAZVOJNIH PROGRAMA OPĆINE SVETI IVAN ŽABNO ZA 2021. GODINU

Sastavni dio II. Izmjena i dopuna Proračuna su i II. Izmjene i dopune Plana razvojnih programa Općine Sveti Ivan Žabno za 2021. godinu s iskazanim ciljevima i prioritetima razvoja, a koji su povezani s organizacijskom i programskom klasifikacijom proračuna.